**INDOKOLÁS**

**a közterület használatának szabályairól szóló 2/2011. (I.31.) önkormányzati rendelet módosításáról szóló önkormányzati rendelethez**

A közterület használatának szabályairól szóló 2/2011. (I.31.) önkormányzati rendelet (a továbbiakban: Rendelet) 3. melléklete tartalmazza Szombathely azon közterületeinek felsorolását, ahol a kereskedelemről szóló 2005. évi CLXIV. törvényben meghatározott mozgóbolt (kiskereskedelmi tevékenység folytatására kialakított jármű, illetve járműre szerelt vagy általa vontatott eszköz) útján végezhető a kereskedelmi tevékenység. A Rendelet jelenleg 7 helyszínt tartalmaz. Az Önkormányzat felé jelzett igény merült fel egy újabb helyszín, a Körmendi út – Újvilág utca kereszteződésében az Újvilág utcától északra nyíló parkoló listába történő felvétele iránt. A Rendelet módosítása ennek a felmerült igénynek a kielégítését szolgálja.

**1. § és 1. melléklet**

A Rendelet mellékletének módosítását, a mozgóboltok helyei listájának új helyszínnel történő kiegészítését tartalmazza.

**2. §**

A rendelet hatályba lépését tartalmazza. Mivel a Rendelet módosításával egy új lehetőség kerül biztosításra, nem szükséges hosszabb időt biztosítani az alkalmazásra való felkészülésre.